CELEX: 32013R0119
Language: lv
Date: 2013-02-11 00:00:00
Title: Komisijas Regula (ES) Nr. 119/2013 ( 2013. gada 11. februāris ), ar ko attiecībā uz nemainīgas nodokļu likmes saskaņoto patēriņa cenu indeksu ieviešanu groza Regulu (EK) Nr. 2214/96 par saskaņotajiem patēriņa cenu indeksiem (SPCI): SPCI apakšindeksu pārsūtīšana un izplatīšana  Dokuments attiecas uz EEZ

12.2.2013   
            
            
               LV
            
            
               Eiropas Savienības Oficiālais Vēstnesis
            
            
               L 41/1
            
         
      KOMISIJAS REGULA (ES) Nr. 119/2013
   (2013. gada 11. februāris),
   ar ko attiecībā uz nemainīgas nodokļu likmes saskaņoto patēriņa cenu indeksu ieviešanu groza Regulu (EK) Nr. 2214/96 par saskaņotajiem patēriņa cenu indeksiem (SPCI): SPCI apakšindeksu pārsūtīšana un izplatīšana
   (Dokuments attiecas uz EEZ)
   EIROPAS KOMISIJA,
   ņemot vērā Līgumu par Eiropas Savienības darbību,
   ņemot vērā Padomes 1995. gada 23. oktobra Regulu (EK) Nr. 2494/95 par saskaņotajiem patēriņa cenu indeksiem (1) un jo īpaši tās 4. panta trešo daļu un 5. panta 3. punktu,
   ņemot vērā Eiropas Centrālās bankas atzinumu (2),
   tā kā:
   
               (1)
            
            
               Regulas (EK) Nr. 2494/95 5. panta 1. punkta b) apakšpunktā noteikts, ka dalībvalstīm jāsagatavo saskaņotie patēriņa cenu indeksi (SPCI).
            
         
               (2)
            
            
               Ar Komisijas Regulu (EK) Nr. 2214/96 (3) tika ieviesti SPCI apakšindeksi, kuri dalībvalstīm jāsagatavo un jānosūta Komisijai (Eurostat), kura tos izplata.
            
         
               (3)
            
            
               Lai varētu veikt inflācijas analīzi un konverģences novērtējumu dalībvalstīs, jāvāc informācija par nodokļu pārmaiņu ietekmi uz inflāciju. Tāpēc SPCI jāaprēķina, pamatojoties arī uz nemainīgas nodokļu likmes cenām, nevis pamatojoties uz novērotajām cenām nemainīgas nodokļu likmes saskaņoto patēriņa cenu indeksu (NNL SPCI) veidā.
            
         
               (4)
            
            
               Lai no visām dalībvalstīm saņemtu ticamus un salīdzināmus rezultātus, jāizveido un jāuztur kopīga metodoloģija, ko izmantot NNL SPCI apkopošanā.
            
         
               (5)
            
            
               Saskaņā ar Regulas (EK) Nr. 2494/95 13. pantu ir ņemts vērā izmaksu lietderības princips.
            
         
               (6)
            
            
               Šajā regulā paredzētie pasākumi ir saskaņā ar Eiropas Statistikas sistēmas komitejas atzinumu,
            
         IR PIEŅĒMUSI ŠO REGULU.
   1. pants
   Regulu (EK) Nr. 2214/96 groza šādi:
   
               1)
            
            
               regulas 2. pantam pievieno šādu apakšdaļu:
               “ “Nemainīgas nodokļu likmes saskaņotie patēriņa cenu indeksi” ir indeksi, ar kuriem mēra patēriņa cenu pārmaiņas, neņemot vērā produktu nodokļu likmju pārmaiņu ietekmi vienā un tajā pašā laika periodā.”;
            
         
               2)
            
            
               regulas 3. pantu aizstāj ar šādu:
               “3. pants
               Apakšindeksu sagatavošana un nosūtīšana
               1.   Dalībvalstis katru mēnesi sagatavo un Komisijai (Eurostat) nosūta visus apakšindeksus (I pielikums), kuru īpatsvars atbilst vairāk nekā vienai tūkstošdaļai no kopējiem izdevumiem, ko ietver SPCI. Kopā ar katra gada janvāra indeksu dalībvalstis Komisijai (Eurostat) iesniedz arī atbilstīgu vērtēšanas (svaru) informāciju.
               2.   Turklāt dalībvalstis katru mēnesi sagatavo un sniedz Komisijai (Eurostat) tos pašus apakšindeksus, kurus aprēķina, izmantojot nemainīgas nodokļu likmes (NNL SPCI). Komisija (Eurostat) ciešā sadarbībā ar dalībvalstīm sagatavo pamatnostādnes, kurās iekļauj metodoloģiju, ko izmanto NNL SPCI indeksa un apakšindeksu aprēķinā. Pienācīgi pamatotos gadījumos Komisija (Eurostat) atjaunina atsauces metodoloģiju saskaņā ar Eiropas Statistikas sistēmas komitejas apstiprināto procedūru.
               3.   Indeksus sniedz, ievērojot datu un metadatu sniegšanas standartus un procedūras, ko noteikusi Komisija (Eurostat).”
            
         2. pants
   Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.
   Tā stājas spēkā ar 2013. gada janvāra indeksu.
   
      Šī regula uzliek saistības kopumā un ir tieši piemērojama visās dalībvalstīs.
      Briselē, 2013. gada 11. februārī
      
         
            Komisijas vārdā –
         
            priekšsēdētājs
         
         José Manuel BARROSO
         
      
   
   
      (1)  OV L 257, 27.10.1995., 1. lpp.
   
      (2)  Atzinums vēl nav publicēts Oficiālajā Vēstnesī.
   
      (3)  OV L 296, 21.11.1996., 8. lpp.